text: መርማሪ ፖሊስ በአቶ ተስፋዬ ኡርጌ እጅ ቦምብና የጦር መሣሪያ መገኘቱን ገለፀ: ከሰኔ 16ቱ የቦምብ ፍንዳታን ማስተባበር ጋር የተያያዘ ነው! | THE ETHIOPIA OBSERVATORY
  መርማሪ ፖሊስ በአቶ ተስፋዬ ኡርጌ እጅ ቦምብና የጦር መሣሪያ መገኘቱን ገለፀ: ከሰኔ 16ቱ የቦምብ ፍንዳታን ማስተባበር ጋር የተያያዘ ነው!
  አዲስ አበባ፣ ነሐሴ 17፣ 2010 (ኤፍ.ቢ.ሲ) የብሄራዊ የመረጃና ደህንነት የመምሪያ አዛዥ ናቸው ብሎ መርማሪ ፖሊስ ከሰኔ 16ቱ የቦምብ ፍንዳታን በማስተባበር ተጠርጥረው በምርመራ ላይ የሚገኙት አቶ ተስፋዬ ኡርጌ፤ በአሁኑ ወቅት በሀገሪቱ የተለያዩ አካባቢዎች የሚሰሱ ግጭቶች እጃቸው እንዳለበት መርማሪ ፖሊስ አስታወቀ።
  እንደ መርማሪ ፖሊስ ገለፃ፥ ይህንን ተከትሎ በተደረገ ምርመራም ቦምብ እና የጦር መሳሪያ እንደተገኘባቸውም ጠቁሟል።
  ሌላም ያልተያዘ የጦር ማሳሪያ እንዳለ የጠቆመው ፖሊስ፤ ይህንን ለመያዝ እየሰራ መሆኑንም ለፌደራሉ የመጀመሪያ ደረጃ ፍርድ ቤት ተረኛ 1ኛ የወንጀል ችሎት አስረድቷል።
  እንዲሁም በአዲስ አበባ ከተማና ከአዲስ አበባ ከተማ ውጭ ያሉ ተጨማሪ የቃል ምስክሮችን ለመቀበል ተጨማሪ የ14 ቀን ጊዜ ይሰጠኝ ሲል ፍርድ ቤቱን ጠይቋል።
  የተጠርጣሪ ጠበቃ በበኩላቸው ተጠርጣሪው እጃቸው ከተያዘ 43 ቀን በመሆኑ በዚህ ጊዜ ውስጥ በተሰጠ ተጨማሪ ጊዜ ፖሊስ ተመሳሳይ ጥያቄ ማንሳቱን ጠቁመዋል።
  ጠበቃው አክለውም መጀመሪያ ከተጠረጠሩበት ከሰኔ 16ቱ የቦምብ ፍንዳታ ውጭ አሁን ተጨማሪ ጊዜ እየተጠየቀባቸው ያለው በሌላ ወንጀል ነው፤ ይህ ተገቢ አይደለም ያሉ ሲሆን፥ ይህ የመርማሪ ፖሊስን አሰራርም ጥያቄ ውስጥ የሚያስገባ ነውም ብለዋል።
  ደንበኛዬ በዋስ ሊወጣ ይገባል ሲሉም የመርማሪ ፖሊስን የተጨማሪ ጊዜ ጥያቄ ተቃውመዋል።
  ፍርድ ቤቱ በበኩሉ መርማሪ ፖሊስ ተጠርጣሪው አቶ ተስፋዬ ኡርጌ የተጠረጠሩበትን ዋና ጉዳይ እንዲያብራራ የጠየቀ ሲሆን፥ የተጠረጠሩበት የግድያ ነው ወይስ የወንጀል ነው ሲል መርማሪ ፖሊስ ግልፅ እንዲያደርግ ጠይቋል።
  መርማሪ ፖሊስ በሰጠው ማብራሪያም አቶ ተስፋዬ ኡርጌ ከእሳቸው በላይና በታች ካሉ ካልተያዙ ግብረ አበሮቻቸው ጋር በመሆን የሰኔ 16ቱን የቦምብ ፍንዳታ በማስተባበር እንዲፈነዳ አድርገዋል፤ በዚህም የ2 ሰው ህይወት አልፏል ብሏል።
  የመረጃ/ደህንነት/መምሪያ አዛዥ ብሎ መርማሪ ፖሊስ ሰኔ16ቱ ፍንዳታን ማስተባበር በሚመረምራቸው #ተስፋዬኡርጌ በተለያዩ አካባቢዎች በሚነሱ ግጭቶች እጃቸው አለበትይላል #መርማሪፖሊስ! አንድ ሰው ይህን ሁሉ እንዴት ማድረግ ይችላል?https://t.co/6QyVPc81iA
  — @EthiopiaMoment (@EthiopiaMoment) August 23, 2018
  በተጨማሪም በአሁኑ ወቅት በተለያዩ የሀገሪቱ ክፍሎች ግጭቶች እንዲነሱ በማድረግ በሽብር ወንጀል የሚጠረጠሩ እንደሆነ እና በዚህ ላይ መርመራ እያደረገ መሆኑንም አብራርቷል።
  ከዚህ ጋር በተያያዘ በተደረገ ምርመራም ቦምብና የጦር መሳሪያ እንደተገኘባቸውም መርማሪ ፖሊስ ለፍርድ ቤቱ አስረድቷል።
  የተጠርጣሪ ጠበቃው በበኩላቸው፥ የመርማሪ ፖሊስ ምክንያት ተመሳሳይ ነው፤ ከሰኔ 16ቱ የቦምብ ፍንዳታ ጋር በተያያዘ የሌሎች ተጠርጣሪዎች ምርመራ ተጠናቆ ሳለ ለብቻቸው በሌላ ወንጀል ምርመራ በሚል ተጨማሪ ጊዜ ሊጠየቅ አግባም ሲሉ ተቃውሟቸውን አቅርበዋል።
  ፖሊስም ከእሳቸው ጋር ተጠርጥረው በምርመራ ላይ የሚገኙ ሌሎች ተጠርጣሪዎች ምርመራ አለመጠናቀቁንና እስካሁንም ክስ እንዳልተመሰረተ ለፍርድ ቤቱ አስረድቷል።
  የግራ ቀኙን ክርክር የተመለከተው ፍርድ ቤቱም አቶ ተስፋዬ ኡርጌ የተጠረጠሩበት የወንጀል ሁኔታ ወደ ሽብር የሚወስድና ክብደት ያለው ነው፤ ይህ ደግሞ ምርመራው በቀናት ብቻ የሚገመት አይደለም ዓመታትንም ሊወስድ ይችላል በሏል።
  ፍርድ ቤቱ ከወንጀሉ ክብደት እና ውስብስብነት አንፃርም የዋስትና ጥያቄውን ወደ ጎን በመተው መርማሪ ፖሊስ የጠየቀውን የ14 ቀን ተጨማሪ ሙሉ ጊዜ ሰጥቼዋለሁ ሲል ፈቅዷል።
  Tags: Addis Abeba June explosion, investigation continues, Police finds more weapons, Security senior officer Tesfaye Urgh
  ← ኢሕአዴግ: የተጀመረውን ለውጥ በሁሉም ደረጃ ከማድረስ አንፃር የሚታየውን ዕጥረት በፍጥነት ለማስተካከል ቃል ገባ!
  የኢትዮጵያ መብራት ኃይሏ ኢንጂነር አዜብ አስናቀ ዛሬ ከኃላፊነታቸው ተነሱ! →